‘ยิ่งลักษณ์’ขันนอตเบิกจ่ายงบปี’57
สั่งเร่งทำสัญญาจัดซื้อจัดจ้างทุกหน่วยให้เสร็จใน30พ.ย.นี้
10 ม.ค. 2556

สั่งเร่งทำสัญญาจัดซื้อจัดจ้างทุกหน่วยให้เสร็จใน30พ.ย.นี้
ยิ่งลักษณ์นั่งหัวโต๊ะถกเร่งจ่ายงบปี 2557 สั่งหน่วยงานทำสัญญาจัดซื้อจัดจ้างให้เสร็จภายในวันที่ 30 พ.ย. 2556 
วานนี้ น.ส.ยิ่งลักษณ์ ชินวัตร นายกรัฐมนตรี เป็นประธานการประชุมการเตรียมความพร้อมในการดำเนินโครงการงบลงทุนและแนวทางการจัดสรรงบประมาณประจำปี 2557 ซึ่งมีนายกิตติรัตน์ ณ ระนอง รองนายกฯ และ รมว.คลัง นายวราเทพ รัตนากร รัฐมนตรีประจำสำนักนายกรัฐมนตรี และหน่วยงานที่เกี่ยวข้องหารือ 
นายวราเทพ ระบุว่า ที่ประชุมกำหนดให้ทุกส่วนราชการนำยุทธศาสตร์ประเทศไทย 4 ด้าน และยุทธศาสตร์ย่อย 8 ด้าน มาใช้เป็นแนวทางขอรับการจัดสรรงบประมาณปี 2557 ที่คาดว่าจะมีงบประมาณรายจ่าย 2.4 ล้านล้านบาท เป็นงบลงทุน 3.5 แสนล้านบาท พร้อมตั้งเป้าหมายเบิกจ่ายงบลงทุนให้ได้มากกว่า 80% หรือคิดเป็น 3 แสนล้านบาท
นายวราเทพ กล่าวว่า การประชุมคณะรัฐมนตรี (ครม.) สัญจร จ.อุตรดิตถ์ วันที่ 21 ม.ค.นี้ สำนักงบประมาณจะเสนอกรอบยุทธศาสตร์การจัดสรรงบปี 2557 ซึ่งประกอบด้วย 4 ยุทธศาสตร์ คือ ยุทธศาสตร์เพิ่มขีดความสามารถการแข่งขันของประเทศ การลดความเหลื่อมล้ำ การเติบโตที่เป็นมิตรต่อสิ่งแวดล้อม และการบริหารราชการแผ่นดิน 
สำหรับยุทธศาสตร์ย่อย 8 ด้าน ได้แก่ 1.ยุทธศาสตร์การสร้างฐานเศรษฐกิจและสังคมที่มั่นคงและยั่งยืน 2.ความมั่นคงแห่งรัฐ 3.การสร้างความเจริญเติบโตทางเศรษฐกิจอย่างมีเสถียรภาพและยั่งยืน 4.ยุทธศาสตร์การศึกษา คุณธรรม จริยธรรม และความเท่าเทียมกันทางสังคม 5.การจัดการทรัพยากรธรรมชาติและสิ่งแวดล้อม 
6.พัฒนาวิทยาศาสตร์และเทคโนโลยี การวิจัย และนวัตกรรม 7.การต่างประเทศและเศรษฐกิจระหว่างประเทศ 8.การบริหารกิจการบ้านเมืองที่ดีรายการค่าดำเนินการภาครัฐ
“การเสนอของบปี 2557 จะต้องเป็นโครงการที่มีรายละเอียดสอดคล้องกับยุทธศาสตร์ที่กำหนดไว้ และต้องเป็นโครงการที่พร้อมในการดำเนินการได้ทันที เช่น มีการสำรวจออกแบบและกำหนดราคากลาง มีการจัดทำรายงานผลกระทบสิ่งแวดล้อม พร้อมทั้งต้องมีทีโออาร์และต้องประกาศประกวดราคาภายในวันที่ 15 ส.ค.เป็นต้น” นายวราเทพ กล่าว
นายวราเทพ ย้ำว่า โครงการลงทุนหรือจัดซื้อครุภัณฑ์ที่ได้รับการจัดสรรงบปี 2557 ทุกหน่วยงานจะต้องทำสัญญาจัดซื้อจัดจ้างให้ได้ภายในวันที่ 15-30 พ.ย. 2556 และเริ่มก่อสร้างหรือจัดหาได้ตั้งแต่วันที่ 1 ธ.ค. 2556 เป็นต้นไปจนถึงสิ้นปีงบประมาณ 2556 หรือ 30 ก.ย. 2557 เพื่อทำให้การเบิกจ่ายงบเป็นไปได้ด้วยความรวดเร็ว